CELEX: 32010R1053
Language: fi
Date: 2010-11-18 00:00:00
Title: Komission asetus (EU) N:o 1053/2010, annettu 18 päivänä marraskuuta 2010 , asetuksen (EY) N:o 494/98 muuttamisesta hallinnollisten seuraamusten osalta tapauksissa, joissa eläintä ei ole mahdollista tunnistaa todistettavasti  ETA:n kannalta merkityksellinen teksti

19.11.2010   
            
            
               FI
            
            
               Euroopan unionin virallinen lehti
            
            
               L 303/1
            
         KOMISSION ASETUS (EU) N:o 1053/2010,
   annettu 18 päivänä marraskuuta 2010,
   asetuksen (EY) N:o 494/98 muuttamisesta hallinnollisten seuraamusten osalta tapauksissa, joissa eläintä ei ole mahdollista tunnistaa todistettavasti
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon nautaeläinten tunnistus- ja rekisteröintijärjestelmän käyttöönottamisesta sekä naudanlihan ja naudanlihatuotteiden pakollisesta merkitsemisestä ja neuvoston asetuksen (EY) N:o 820/97 kumoamisesta 17 päivänä heinäkuuta 2000 annetun Euroopan parlamentin ja neuvoston asetuksen (EY) N:o 1760/2000 (1) ja erityisesti sen 10 artiklan e alakohdan,
   sekä katsoo seuraavaa:
   
               (1)
            
            
               Neuvoston asetuksen (EY) N:o 820/97 täytäntöönpanoa koskevista yksityiskohtaisista säännöistä nautaeläinten tunnistus- ja rekisteröintijärjestelmän hallinnollisten vähimmäisseuraamusten soveltamisen osalta 27 päivänä helmikuuta 1998 annettu komission asetus (EY) N:o 494/98 (2) annettiin nautaeläinten tunnistus- ja rekisteröintijärjestelmän sekä naudanlihan ja naudanlihatuotteiden merkitsemisen käyttöönottamisesta 21 päivänä huhtikuuta 1997 annetun neuvoston asetuksen (EY) N:o 820/97 (3) 10 artiklan e alakohdan perusteella. Jälkimmäinen asetus kumottiin ja korvattiin asetuksella (EY) N:o 1760/2000.
            
         
               (2)
            
            
               Asetuksen (EY) N:o 494/98 1 artiklan 2 kohdassa säädetään, että jos eläinten pitäjä ei voi todistettavasti tunnistaa eläintä kahden työpäivän kuluessa, se on hävitettävä välittömästi eläinlääkintäviranomaisten valvonnassa ja ilman toimivaltaisen viranomaisen myöntämää korvausta.
            
         
               (3)
            
            
               Ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 854/2004 (4) säädetään eläinperäisten tuotteiden virallisen valvonnan järjestämistä koskevista erityissäännöistä.
            
         
               (4)
            
            
               Asetuksen mukaan virkaeläinlääkärin on todennettava, ettei eläimiä teurasteta ilman, että teurastamotoiminnan harjoittajalle on toimitettu asiaankuuluvat elintarvikeketjua koskevat tiedot ja että hän on tarkistanut ne.
            
         
               (5)
            
            
               Lisäksi asetuksessa (EY) N:o 854/2004 säädetään, että virkaeläinlääkäri voi kuitenkin sallia eläinten teurastamisen teurastamossa, vaikka asiaankuuluvia elintarvikeketjua koskevia tietoja ei olisi saatavilla. Tällöin kaikki asiaankuuluvat elintarvikeketjua koskevat tiedot on toimitettava ennen kuin ruho hyväksytään ihmisravinnoksi. Tällaiset ruhot ja muut eläimen osat on säilytettävä erillään muusta lihasta lopullisen päätöksen tekemiseen asti.
            
         
               (6)
            
            
               Asetuksessa (EY) N:o 854/2004 säädetään myös, että kaikki eläimestä saatava liha on todettava ihmisravinnoksi kelpaamattomaksi, jos asiaankuuluvia tietoja elintarvikeketjusta ei ole saatavilla 24 tunnin kuluessa eläimen saapumisesta teurastamoon. Jos eläintä ei ole vielä teurastettu, se on lopetettava erillään muista eläimistä.
            
         
               (7)
            
            
               Tunnistamatta jääneistä eläimistä ihmisten terveydelle aiheutuvia vaaroja vähennetään asetuksessa (EY) N:o 854/2004 annetuilla säännöksillä. Eläinten hävittäminen asetuksen (EY) N:o 494/98 mukaisesti toimii siis ensisijaisesti pelotteena, jolla pyritään edistämään eläinten tunnistamista muista kuin elintarviketurvallisuuteen liittyvistä syistä.
            
         
               (8)
            
            
               Eläimet, joiden alkuperä on tuntematon, saattavat vaikuttaa eläinten terveystilanteeseen alueilla, joilla niitä on pidetty.
            
         
               (9)
            
            
               Asetuksen (EY) N:o 494/98 soveltamisesta saatu kokemus on osoittanut, että kahden vuorokauden tiukka aikaraja ei riitä tunnistamattomien eläinten asianmukaiseen tunnistamiseen. Jäsenvaltioiden hallintoviranomaisilla tulisi olla riittävästi harkintavaltaa tilanteen arvioimiseksi riskianalyysin perusteella ja oikeasuhtaisten seuraamusten soveltamiseksi.
            
         
               (10)
            
            
               Sen vuoksi asetusta (EY) N:o 494/98 olisi muutettava.
            
         
               (11)
            
            
               Maatalousrahastojen komitea ei ole antanut lausuntoa puheenjohtajansa asettamassa määräajassa,
            
         ON HYVÄKSYNYT TÄMÄN ASETUKSEN:
   1 artikla
   Korvataan asetuksen (EY) N:o 494/98 1 artiklan 2 kohta seuraavasti:
   
      ”2.   Jos eläimen pitäjä ei voi todistettavasti tunnistaa ja jäljittää eläintä, toimivaltainen viranomainen määrää sen tarvittaessa hävitettäväksi ilman korvausta eläimen terveyteen ja elintarvikkeiden turvallisuuteen liittyvistä riskeistä tehdyn arvion perusteella.”
   
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 18 päivänä marraskuuta 2010.
      
         
            Komission puolesta
         
         José Manuel BARROSO
         
            Puheenjohtaja
         
      
   
   
      (1)  EYVL L 204, 11.8.2000, s. 1.
   
      (2)  EYVL L 60, 28.2.1998, s. 78.
   
      (3)  EYVL L 117, 7.5.1997, s. 1.
   
      (4)  EUVL L 139, 30.4.2004, s. 206.